**Uputa za pripremu izvješća o napretku**

Izvješća studenata (engl. Progress Reports) najvažniji su dio praćenja napretka studenata i uobičajeni su način rada na poslijediplomskim studijima kojima se potiče izrada što boljih disertacija. Izvješća pomažu da se na vrijeme isprave greške koje u budućnosti mogu rezultirati negativnim recenzijama u časopisu. Osim što pomažu u pripremi kvalitetnog plana istraživanja, izvješća pripremaju i uvježbavaju polaznike za ponekad stresne prezentacije pred službenim povjerenstvima za ocjenu teme ili doktorata.

Na studiju TRIBE **dvaput godišnje, tijekom siječnja i srpnja** studenti trebaju pred voditeljima studija, svojim kolegama i mentorima predstaviti svoj napredak u izradi doktorske disertacije i objavi radova. **Prisustvovanje izvješćima tijekom siječnja i srpnja je obvezno,** a termin izvješća se usklađuje s polaznicima kako bi se izbjegli problemi oko izostanka. Izvješća se mogu organizirati istodobno za polaznike različitih godina.

Rezultat izvješća je ocjena koja može iznositi od 1 do 5. Ocjenu sačinjavaju tri elementa a) napredak u izradi istraživanja, b) kvaliteta prezentacije i c) znanstvena aspekt. Ocjene postignute na izvješćima se upisuju u indeks (dvije ocjene godišnje) i za njih se dobivaju pripadajući ECTS bodovi prema Planu i programu studija (dva godišnja izvješća o napretku pristupnika - ukupno 10 ECTS bodova). Jezik izvješća je engleski.

Za studente koji su u predviđenim terminima bili opravdano spriječeni ili koji su dobili negativnu ocjenu organizirat će se ponovno izvješće. Ta izvješća nisu obvezna za ostale polaznike i smatraju se ispitnim rokovima pa tako na svako izvješće polaznik može pristupiti najviše četiri puta. Raspored izvješća bi sukladno tome bio sljedeći:

|  |  |  |  |  |
| --- | --- | --- | --- | --- |
|  | **1. rok** | ***2. rok*** | ***3. rok*** | ***4. rok*** |
| Prvo izvješće | kraj siječnja | *veljača* | *ožujak* | *travanj* |
| Drugo izvješće | početak srpnja | *kraj srpnja* | *kolovoz* | *rujan* |

Izvješće o napretku sastoji se od **dva dijela**.

**Prvi dio** se odnosi na pisano izvješće koje sadrži plan istraživanja, izvješće o obavljenim aktivnostima, postignute rezultate i planirane aktivnosti za naredno razdoblje prikazane uvremenjenim hodogramom. Pismeni dio izvješća dostavlja se **sedam dana prije termina izvješća** na propisanom obrascu ([obrazac](http://neuron.mefst.hr/docs/graduate%20school/tribe/Upute_obrasci/TRIBE-ResearchPlanForm-2018.docx)).

U svim narednim izvješćima prilagođavati ćete svoj originalni plan istraživanja kako bi trajno imali jasan plan rada. Stare verzije pohranjujete u vašu arhivu a nove imenujete novim datumom. Tako ćete imati povijest promjena sve do trenutka kad priredite konačnu verziju koju ćete poslati Povjerenstvu za doktorate. U izradi popisa literature potrebno je koristiti program EndNote ili neki drugi program za upravljanje referencama. Kako bi sebi i nama olakšali snalaženje s dokumentima koje nam šaljete molim vas da ih imenujete na sljedeći način:

Prezime\_ResearchPlanForm\_Verx\_yy\_mm\_dd.doc (crveno označene dijelove zamijenite odgovarajućom verzijom plana i odgovarajućim datumom izrade).

**Drugi dio** odnosi se na usmenu prezentaciju vaših aktivnosti. Prilikom izrade prezentacije iskoristite poveznice na [**Upute za pripremu prezentacija**](http://neuron.mefst.hr/docs/graduate_school/tribe/Journal%20club/How_to_give_a_presentation.doc)/ i koristite TRIBE [ppt predložak](http://neuron.mefst.hr/docs/graduate_school/tribe/Nastavni%20materijali/TRIBE_ppt_template.potx). Ustroj prezentacije u okviru prvog izvješća razlikuje se od svih sljedećih izvješća. Prva prezentacija na smije biti duža od 10 minuta i treba sadržavati kratak uvod u problematiku, hipotezu i metodologiju predloženog istraživanja. Za drugo i sva sljedeća izvješća prezentacija ne smiju trajati duže od 5 minuta i u njoj se ne ponavlja problematika istraživanja i metodologija već se ukratko izloži glavna hipoteza i cilj istraživanja nakon čega slijedi ključni dio prezentacije koji čine rezultati tj. vaš napredak u proteklom razdoblju (prikupljeni i obrađeni podatci, zaključci).